L'Autoritat Catalana de Protecció de Dades ha celebrat, telemàticament, la reedició de la jornada 'Actualització i experiències sobre punts clau de l'RGPD' en resposta a l'elevada demanda de places que va rebre amb motiu de la primera edició.
De fet, la reedició de l'acte estava convocada inicialment per al passat 10 de març, però l'emergència sanitària provocada per la pandèmia de la Covid-19 va obligar a ajornar-la.
La jornada ha servit, novament, per aprofundir en aspectes clau del Reglament general de protecció de dades (RGPD), com són la transparència i el dret d'informació, la legitimació de tractaments de categories especials de dades i la notificació de violacions de seguretat.
M. Àngels Barbarà, directora de l'APDCAT, ha estat l'encarregada de presentar l'acte i ha remarcat la importància de l'RGPD en l'actual context d'innovació tecnològica:"en una societat datificada i globalitzada, el RGPD regula obligacions per garantir els principis, valors, drets i llibertats que conformen les societats democràtiques".
Actualment el dret a la protecció de dades es torna central per aconseguir que la innovació i el desenvolupament tecnològic es facin respectant i enfortint el conjunt de drets i llibertats.
Barbarà també ha reclamat la necessitat que el desenvolupament tecnològic serveixi per "millorar la qualitat de vida de les persones i no destruir els drets i llibertats assolits", recalcant que cal "trobar solucions adaptades al nou model de societat, que generin la confiança adequada".
I ha alertat que "les tecnologies estan deixant de ser una mera eina per passar a dissenyar i definir la nostra forma de ser i viure com a individus i com a societat".
En aquest sentit, Barbarà ha posat en valor l'RGPD en tant que és "un marc legal suficientment fort per protegir el dret a la protecció de dades" i en tant que és l'instrument que "ens dona eines suficientment flexibles per dissenyar la tecnologia amb la mirada posada en les persones i en el bé comú".
"Si la tecnologia avança utilitzant les nostres dades, ho ha de fer, necessàriament, garantint els nostres drets i llibertats", ha conclòs Barbarà.
La confiança és un bé imprescindible en una societat que busca desenvolupar-se en base a la tecnologia i les dades.
Barbarà ha traslladat una idea força que marca les actuacions de l'Autoritat: "la tecnologia avança utilitzant les nostres dades i necessàriament, ho ha de fer garantint els nostres drets i llibertats".
En finalitzar la intervenció de la directora ha pres la paraula Joana Marí, delegada de protecció de dades i responsable de Projectes Estratègics de l'APDCAT, que ha centrat la seva ponència en el principi de transparència i del dret d'informació per a l'assoliment dels objectius de l'RGPD.
Més concretament, Marí ha posat especial èmfasi en la necessitat que la informació que es facilita a les persones els hi permeti controlar les seves dades.
Tot seguit, Santiago Farré, Cap de l'Assessoria Jurídica de l'APDCAT, ha donat algunes pinzellades als participants sobre el tractament de les categories especials de dades, tot desgranant les modificacions derivades de l'aprovació de la Llei orgànica 3/2018 de 5 de desembre, així com algunes de les darreres decisions judicials més rellevants en aquesta matèria.
Finalment ha intervingut Blanca Peraferrer, Cap de l'Àrea d'Inspecció i Tècnica de l'APDCAT, que ha tracat sobre l'obligació dels responsables del tractament de dades personals de notificar les violacions de seguretat a les autoritats de control, una qüestió incorporada pel nou RPGD que genera nombroses consultes a l'APDCAT.